Христо Фотев
Улица

chitanka.info

Когато ний забързани вървиме

по улиците с близки имена

едно прекрасно и човешко име

блести с неразрушима светлина.

Те всички са се върнали обратно

и плакали са в скръбния си строй,

единствен — във сиянието златно

на изстрелите е останал той!

С една червена роза във гърдите

която е растяла с часове

и продължава да цъфти във дните

на внуци, дъщери и синове.

Без никой да усеща — той живее

със всички ни и всичко на света

и за това не питайте къде е

могилата му нейде във нощта…

С една червена роза във гърдите

остана той в нощта и във деня,

за да изпълва винаги мечтите

и да блести с неразрушима светлина.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.